als_Latn dik_Latn sag_Latn
Diamanti dhe Bido, marrëveshje për digjitalizimin e arkivit filmik
Postuar: 03/06/2017 - 08:14
Drejtoria e Përgjithshme e Arkivave nënshkroi një marrëveshje me Arkivin Qendror të Filmit për digjitalizimin e të gjitha materialeve në format filmi, që gjenden në Arkivin Qendror të Shtetit, një pjesë e tyre nuk janë parë kurrë. Procesi i digjitalizimit nis me arkivin e familjes së Enver Hoxhës. Drejtori i Përgjithshëm i Arkivave z. Ardit Bido cilësoi se kjo është një marrëveshje shumë e rëndësishme. Sipas tij nëse nuk do të ishte bërë kjo marrëveshje do të ishte humbur një pjesë e historisë për shkak të degradimit të materialeve arkivore.
“Nëse kjo marrëveshje nuk do të ishte nënshkruar sot ne do të kishim humbur një pjesë të historisë për shkak të degradimit që ato kanë pësuar. Për këtë arsye falenderoj në mënyrë të veçantë drejtoreshën e Arkivit Qëndror të Filmit znj. Elvira Diamanti, e cila iu përgjigj në mënyrë të menjëhershme kërkesës tonë për të digjitalizuar”, u shpreh mes të tjerave Bido, drejtori i Përgjithshëm i Arkivave. Gjatë nënshkrimit të kësaj marrëveshje drejtoresha e Arkivit Qëndor të Filmit znj. Elvira Diamanti u bëri apel të gjitha institucioneve shtetërore që kanë në arkivat e tyre material filmik, që ta digjitalizojnë pranë institucionit të vetëm që ka mundësi, që është AQSHF.
“Filmi kërkon kushtet e tij specifike për tu ruajtur. Falenderoj në mënyrë të veçantë Drejtorin e Përgjithshëm të Arkivave z. Ardit Bido i cili u përgjigj në mënyrë të menjëherëshme shqetësimit tonë për tu ruajtur ky material” tha gjatë fjalës së saj znj. Diamanti drejtoreshë e AQSHF. Bëhet fjalë për 118 bobina filmike, pjesa më e madhe e të cilave vijnë nga ish Arkivi i PPSH-së dhe procesi i digjitalizimit pritet të zgjasë për gjashtë muaj. Materialet arkivore vijojnë të jenë shqetësim për gjendjen e tyre në institucione ndaj dhe kjo marrëveshje mes drejtuesve Bido dhe Diamanti ka shumë rëndësi për ruajtjen. Ndërkaq që kjo marrëveshje me arkivat, që këtë herë ka në vëmendje digjitalizimin e materialeve në format filmi që gjenden në Arkivin Qendror të Shtetit vjen në vijim të punës që po bëhet për pasurinë arkivore.
/Agjensia e Lajmeve Sot News/
als_Latn hrv_Latn als_Latn als_Latn als_Latn als_Latn